As formas Mateyo y Mateya s'orichinarían a partir d'as formas converchents con o castellán Mateo y Matea/Matía, y ye posible que a -y- epentica siga una hipercorrección, porque en o "Libro d'a manifestación d'o moraberín d'as aldeyas d'a ciudat de Daroca" veyemos escrito l'apellito Soriano como Soreyano; en atros textos escritos en aragonés d'as comunidatz aragonesas mos trobamos hipercorreccions pareixitas (Mareya en cuenta de María). En caso de pronunciar-se a -y- epentica n'estos casos como Mateya y Romeya tampoco no se representa en a ortografía actual proposata por l'Academia de l'Aragonés y s'escribiría Mateo y Matea, porque no ye o caso de succeder a una -d- u -g- que ha desapareixito como en creyer u leyal.